CELEX: 52021PC0825
Language: hu
Date: 2021-12-21
Title: Javaslat A TANÁCS VÉGREHAJTÁSI HATÁROZATA a Covid19-világjárvány miatt felmerülő szükséghelyzeti munkanélküliségi kockázatok mérséklése érdekében az (EU) 2020/672 rendelet alapján Magyarországnak nyújtandó ideiglenes támogatásról szóló (EU) 2020/1561 végrehajtási határozat módosításáról

EURÓPAI BIZOTTSÁG
            Brüsszel, 2021.12.21.
            COM(2021) 825 final
            2021/0435(NLE)
            
            Javaslat
            A TANÁCS VÉGREHAJTÁSI HATÁROZATA
            a Covid19-világjárvány miatt felmerülő szükséghelyzeti munkanélküliségi kockázatok mérséklése érdekében az (EU) 2020/672 rendelet alapján Magyarországnak nyújtandó ideiglenes támogatásról szóló (EU) 2020/1561 végrehajtási határozat módosításáról
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               •A javaslat indokai és céljai
            
            
                  
            
            
               Az (EU) 2020/672 tanácsi rendelet (a továbbiakban: SURE-rendelet) meghatározza a Covid19-járvány okozta súlyos gazdasági zavarral küzdő vagy annak komoly veszélyével fenyegetett tagállamoknak nyújtandó uniós pénzügyi támogatás jogi keretét. A SURE keretében nyújtott támogatás elsősorban a csökkentett munkaidős foglalkoztatás vagy a munkavállalók és az önfoglalkoztatók védelmét célzó hasonló intézkedések finanszírozását és ezáltal a munkanélkülivé válás és a jövedelemkiesés előfordulásának csökkentését, valamint az említettekhez kapcsolódóan bizonyos – különösen a munkahelyeken bevezetett – egészségügyi vonatkozású intézkedések finanszírozását szolgálja.
            
            
               2020. október 23-án a Tanács pénzügyi támogatást hagyott jóvá Magyarország számára annak érdekében, hogy kiegészítse a Covid19-világjárvány hatásának, valamint a munkavállalókat és az önfoglalkoztatókat érintő társadalmi-gazdasági következményeinek kezelésére irányuló nemzeti erőfeszítéseit.
            
            
               2021. december 1-jén Magyarország ismételten a SURE-rendelet szerinti uniós pénzügyi támogatást kért.
            
            
               A SURE-rendelet 6. cikkének (2) bekezdésével összhangban a Bizottság konzultált a magyar hatóságokkal, hogy ellenőrizze a tényleges és tervezett kiadások Covid19-világjárvány miatti hirtelen és nagymértékű növekedését, amely közvetlenül kapcsolódik a Magyarország által hozott munkaerőpiaci intézkedésekhez. Ezek az intézkedések különösen egy új intézkedés és az (EU) 2020/1561 tanácsi végrehajtási határozatban említett meglévő intézkedések kombinációjára vonatkoznak, melyek a következők:
            
            
               a)a munkáltatók számára a 2020. márciustól decemberig tartó időszakra vonatkozó társadalombiztosítási és képzési járulékok megfizetése alóli, jelenleg érvényben lévő mentességet, valamint a világjárvány által leginkább sújtott ágazatok esetében a 2020. március és június közötti időszakra vonatkozóan a munkáltatók által fizetendő csökkentett összegű rehabilitációs hozzájárulást a szükségállapot végéig meghosszabbították; a kiadás a 2020. december és 2021. június közötti időszakot fedi le;
            
            
               b)a világjárvány által leginkább sújtott ágazatokban a 2020. március és június közötti időszakra vonatkozóan a személyzeti költségeknek a kisvállalati adó (KIVA) adóalapjából való jelenleg érvényben lévő kizárását a szükségállapot végéig meghosszabbították; a kiadás a 2020. december és 2021. június közötti időszakot fedi le. A kérelemben a legfrissebb eredményadatok alapján az összes kiadásnak csak a munkaidőt csökkentő, illetve felfüggesztő, vagy a munkavállalók munkaviszonyát a rendelkezésre álló legfrissebb eredményadatok időpontjáig folyamatosan fenntartó vállalkozásokkal kapcsolatosan felmerülő része szerepel.
            
            
               c)a kisadózó vállalkozások tételes adója (KATA) rendszere alóli, az egyes ágazatokban tevékenykedő kis adófizetőkre vonatkozó jelenlegi mentességet a 2020 márciusa és júniusa közötti időszakra kiterjesztették a szükségállapot végéig; a kiadás 2021 márciusát és áprilisát fedi le. A kérelemben csak azon kiadások összegei szerepelnek, amelyek önfoglalkoztatók vagy egyszemélyes társaságok támogatásával kapcsolatosak.
            
            
               d)új, egyszeri jövedelemtámogatási rendszer az önfoglalkoztatók számára a kijárási korlátozások által érintett ágazatokban azzal a feltétellel, hogy a kedvezményezettek a tevékenységüket a szükségállapot várható megszűnését követő legalább két hónapig fenntartják. Az egyszeri kifizetés összege a havi garantált minimálbér összegével (219 000 HUF) egyenlő. A támogathatósági időszak a szükségállapot végével ér véget. A program célcsoportját azok az alkalmazottal nem rendelkező egyéni vállalkozók alkotják, akik az ágazati bérrendszer keretében nem jogosultak támogatásra.
            
            
               Magyarország benyújtotta a Bizottságnak a megfelelő információkat.
            
            
               A rendelkezésre álló bizonyítékok alapján a Bizottság javaslatot tesz a Tanácsnak arra, hogy fogadjon el végrehajtási határozatot a fent említett intézkedések támogatása céljából a SURE-rendelet keretében Magyarországnak nyújtandó pénzügyi támogatásról.
            
            
               •Összhang a szabályozási terület jelenlegi rendelkezéseivel
            
            
               E javaslat teljes mértékben összhangban áll az alapját képező (EU) 2020/672 tanácsi rendelettel.
            
            
               E javaslat kiegészít egy másik, a tagállamok számára szükséghelyzet esetén támogatást biztosító uniós jogi eszközt, nevezetesen az Európai Unió Szolidaritási Alapjának (EUSZA) létrehozásáról szóló, 2002. november 11-i 2012/2002/EK tanácsi rendeletet (a továbbiakban: 2012/2002/EK rendelet). Március 30-án elfogadták az (EU) 2020/461 európai parlamenti és tanácsi rendeletet, amely az említett jogi eszközt módosítja abból a célból, hogy annak hatálya kiterjedjen a jelentős népegészségügyi szükséghelyzetekre, valamint meghatározza a finanszírozásra jogosult konkrét műveleteket.
            
            
               •Összhang az Unió egyéb szakpolitikáival
            
            
               E javaslat a jelenlegi Covid19-világjárványra válaszul hozott intézkedések közé tartozik, mint amilyen például a koronavírusra való reagálást célzó beruházási kezdeményezés, és kiegészíti a foglalkoztatást támogató egyéb eszközöket, így az Európai Szociális Alapot és az Európai Stratégiai Beruházási Alapot (ESBA)/InvestEU-t. Azáltal, hogy a hitelfelvételt és a hitelnyújtást kihasználva támogatja a tagállamokat a Covid19-járvány sajátos esetében, e javaslat második védelmi vonalat hoz létre a csökkentett munkaidős foglalkoztatás és más hasonló intézkedések finanszírozására, elősegítve a munkahelyek megőrzését, és ezáltal védelmet nyújtva az alkalmazottaknak és az önfoglalkoztatóknak a munkanélküliség kockázatával szemben.
            
         
         
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               A szóban forgó eszköz jogalapja az (EU) 2020/672 tanácsi rendelet.
            
            
               •Szubszidiaritás (nem kizárólagos hatáskör esetén)
            
            
               A javaslat a tagállam kérelmén alapul és az európai szolidaritás szellemében ideiglenes hitel formájában uniós pénzügyi támogatást biztosít a Covid19-járvány által érintett tagállamnak. Második védelmi vonalként az ilyen pénzügyi támogatás ideiglenes alapon segítséget nyújt a kormányzatok számára a csökkentett munkaidős rendszerek és egyéb hasonló intézkedések miatt megnövekedett közkiadásaik fedezéséhez, elősegítve azt, hogy megőrizzék a munkahelyeket, és ezáltal védelmet nyújtsanak az alkalmazottaknak és az önfoglalkoztatóknak a munkanélküliség és a jövedelemkiesés kockázatával szemben.
            
            
               A támogatás segíteni fogja az érintett lakosságot, és hozzájárul a Covid19-válság okozta közvetlen társadalmi és gazdasági hatások enyhítéséhez.
            
            
               •Az arányosság elve
            
            
               A javaslat tiszteletben tartja az arányosság elvét. Nem lépi túl az eszköz kitűzött céljainak eléréséhez szükséges mértéket.
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Konzultáció az érdekelt felekkel
            
            
               Annak érdekében, hogy a Tanács időben el tudja fogadni a javaslatot, azt rövid idő alatt kellett előkészíteni, ezért nem került sor konzultációra az érdekelt felekkel.
            
            
               •Hatásvizsgálat
            
            
               A javaslat sürgős jellegére tekintettel nem került sor hatásvizsgálatra.
            
            
               4.KÖLTSÉGVETÉSI VONZATOK
            
            
               A Bizottság számára lehetővé kell tenni a pénzügyi piacokon történő hitelfelvételt azzal a céllal, hogy a szóban forgó forrásokat továbbhitelezze a SURE eszköz keretében pénzügyi támogatást kérő tagállamnak.
            
            
               A rendszer pénzügyi stabilitásának biztosítása érdekében a tagállami garanciákon kívül egyéb biztosítékok is beépülnek a keretbe, melyek a következők:
            
            
               ·szigorú és konzervatív pénzgazdálkodási megközelítés,
            
            
               ·a hitelportfólió olyan kialakítása, amely korlátozza a koncentrációs kockázatot, az éves kitettséget és az egyes tagállamokkal szembeni túlzott kitettséget, ugyanakkor elegendő forrást biztosít a leginkább rászoruló tagállamok számára, valamint
            
            
               ·lehetőségek az adósság átütemezésére.
            
            
               2021/0435 (NLE)
            
         
         
            
               Javaslat
            
            
               A TANÁCS VÉGREHAJTÁSI HATÁROZATA
            
            
               a Covid19-világjárvány miatt felmerülő szükséghelyzeti munkanélküliségi kockázatok mérséklése érdekében az (EU) 2020/672 rendelet alapján Magyarországnak nyújtandó ideiglenes támogatásról szóló (EU) 2020/1561 végrehajtási határozat módosításáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre,
            
            
               tekintettel a Covid19-világjárvány miatt felmerülő szükséghelyzeti munkanélküliségi kockázatokat mérséklő ideiglenes támogatást nyújtó európai eszköz (SURE) létrehozásáról szóló, 2020. május 19-i (EU) 2020/672 tanácsi rendeletre
                  1
                és különösen annak 6. cikke (1) bekezdésére,
            
            
               tekintettel az Európai Bizottság javaslatára,
            
            
               mivel:
            
            
               (1)Magyarország 2020. augusztus 6-i kérelme alapján a Tanács 2020. október 23-án pénzügyi támogatást nyújtott Magyarországnak legfeljebb 504 330 000 EUR összegű és legfeljebb 15 éves átlagos futamidejű hitel formájában, annak érdekében, hogy kiegészítse Magyarországnak a Covid19-járvány hatása, valamint az említett járványnak a munkavállalókat és önfoglalkoztatókat érintő társadalmi-gazdasági következményei kezelésére irányulóan tett nemzeti erőfeszítéseit.
            
            
               (2)A Magyarország általi felhasználásra szánt hitel célja az (EU) 2020/1561 tanácsi végrehajtási határozat
                  2
                3. cikkében említett csökkentett munkaidős foglalkoztatáshoz hasonló intézkedések és az egészségügyi vonatkozású intézkedések finanszírozása volt.
            
            
               (3)A Covid19-világjárvány következtében Magyarországon a gazdaságilag aktív népesség jelentős része nem tudta folytatni tevékenységét. Ez Magyarországon a közkiadásoktovábbi hirtelen és nagy mértékű emelkedését okozta egy új intézkedés – nevezetesen az önfoglalkoztatók számára a védintézkedések által érintett ágazatokban nyújtott egyszeri jövedelemtámogatás – és az (EU) 2020/1561 végrehajtási határozat 3. cikkének f), g), h), i) és j) pontjában említett intézkedések tekintetében.
            
            
               (4)A Covid19-járvány és a Magyarország által a járvány megfékezése érdekében 2020-ban és 2021-ben végrehajtott rendkívüli intézkedések, valamint az említett járvány társadalmi-gazdasági és egészségügyi következményei drámai hatást gyakoroltak és gyakorolnak továbbra is az államháztartásra. 2020 végén Magyarországon az államháztartási hiány a bruttó hazai termék (GDP) 8,0 %-a, az államadósság pedig a GDP 80,1 %-a volt. A Bizottság 2021. őszi előrejelzése szerint Magyarország államháztartási hiánya és államadóssága 2021-ben várhatóan a GDP 7,5%-ára, illetve 79,2%-ára szűkül, a GDP-je pedig 2021-ben várhatóan 7,4 %-kal emelkedik.
            
            
               (5)2021. december 1-jén Magyarország további 147 140 000 EUR pénzügyi támogatást kért az Uniótól a Covid19-járvány hatásának, valamint a munkavállalókat és önfoglalkoztatókat érintő társadalmi-gazdasági következményeinek kezelésére irányulóan 2020-ban és 2021-ben tett nemzeti erőfeszítéseinek további kiegészítése érdekében. Ez különösen a (6)–(8) preambulumbekezdésben meghatározott intézkedéseket érinti.
            
            
               (6)A 485/2020. (XI. 10.) Korm. rendelet
                  3
                alapján a hatóságok az (EU) 2020/1561 végrehajtási határozat 3. cikkének f), g), h) és j) pontjában említett adóügyi intézkedések közül többet meghosszabbítottak a szükségállapot végéig, illetve módosítottak. Magyarország a hitelt kizárólag a 2020. december és 2021. június közötti időszakra vonatkozó kiadások fedezésére kérte. A kormányrendelet kifejezetten előírja, hogy a kedvezményezetteknek fenn kell tartaniuk a kormányrendelet hatálybalépésekor érvényben lévő munkaszerződéseket, és azokat az intézkedés időtartama alatt nem bonthatják fel munkáltatói felmondás útján. A támogatásra jogosult ágazatok köre módosult az intézkedések eredeti kialakításához képest, a kormányrendeletekben
                  4
                szereplő módosítások szerint.
            
            
               A világjárvány által leginkább sújtott ágazatokban a hatóságok eredetileg a 2020. március és december közötti időszakra vonatkozóan mentesítették a munkáltatókat a szociális hozzájárulási adófizetési és szakképzési hozzájárulás fizetési kötelezettség alól, és eredetileg a 2020. március és június közötti időszakra vonatkozóan csökkentették a munkáltatók által fizetendő rehabilitációs hozzájárulás mértékét.
            
            
               A hatóságok emellett – eredetileg a 2020. március és június közötti időszakra vonatkozóan – kizárták a személyi jellegű kifizetéseket a kisvállalati adó (KIVA) adóalapjából.
            
            
               Mindezen intézkedések tekintetében az összes kiadásnak (vagy elmaradt bevételnek) csak a munkaidőt csökkentő, illetve felfüggesztő, vagy a munkavállalók munkaviszonyát a rendelkezésre álló legfrissebb eredményadatok időpontjáig folyamatosan fenntartó vállalkozásokkal kapcsolatosan felmerülő része képezi a kérelem tárgyát. Mivel az említett intézkedések állami bevételekről történő lemondást jelentenek, a közkiadásokkal egyenértékűnek tekinthetők.
            
            
               (7)Továbbra is az adóügyi intézkedésekkel kapcsolatban, a hatóságok a 105/2021. (III. 3.) Korm. rendelet, a 147/2021. (III. 27) Korm. rendelet és a 204/2021. (IV. 29) Korm. rendelet
                  5
                alapján módosították az (EU) 2020/1561 végrehajtási határozat 3. cikkének i) pontjában említett, a kisvállalkozásokra vonatkozó átalányösszegű adó (KATA) alóli mentességet, amelyet eredetileg a 2020. március és június közötti időszakra vezettek be, majd 2021. márciustól áprilisig meghosszabbítottak. A kérelem kizárólag az önfoglalkoztatók és az egyszemélyes társaságok támogatásához kapcsolódó kiadásokat foglalta magában. Az intézkedés az (EU) 2020/672 rendeletben említett csökkentett munkaidős foglalkoztatáshoz hasonló intézkedésnek tekinthető, mivel célja, hogy a jövedelemcsökkenéssel vagy -kieséssel szemben védelmet nyújtson az önfoglalkoztatók vagy a munkavállalók hasonló kategóriái számára.
            
            
               (8)Az önfoglalkoztatók kompenzációs támogatásáról szóló 310/2021. (VI. 7.) Korm. rendelettel Magyarország új, egyszeri jövedelemtámogatási rendszert vezetett be az önfoglalkoztatók számára a kijárási korlátozások által érintett ágazatokban azzal a feltétellel, hogy a kedvezményezettek a tevékenységüket a szükségállapot várható megszűnését követő legalább két hónapig fenntartják
                  6
               . Az egyszeri kifizetés összege a havi garantált minimálbér összegével (219 000 HUF) egyenlő. A támogathatósági időszak a szükségállapot végével ér véget. A program célcsoportját azok az alkalmazottal nem rendelkező egyéni vállalkozók alkotják, akik az ágazati bérrendszer keretében nem jogosultak támogatásra. Az intézkedés az (EU) 2020/672 rendeletben említett csökkentett munkaidős foglalkoztatáshoz hasonló intézkedésnek tekinthető, mivel célja, hogy a jövedelemcsökkenéssel vagy -kieséssel szemben védelmet nyújtson az önfoglalkoztatók vagy a munkavállalók hasonló kategóriái számára.
            
            
               (9)Magyarország teljesíti az (EU) 2020/672 rendelet 3. cikkében a pénzügyi támogatás igénylésére vonatkozóan meghatározott feltételeket. Magyarország megfelelő bizonyítékot nyújtott be a Bizottságnak arra vonatkozóan, hogy a Covid19-világjárvány társadalmi-gazdasági hatásainak kezelése érdekében hozott nemzeti intézkedések következtében 2020. február 1-je óta a tényleges és tervezett közkiadások 897 720 542 EUR-val emelkedtek. Ez hirtelen bekövetkezett és nagymértékű növekedést jelent, mivel egyaránt összefüggött az új intézkedéssel és a csökkentett munkaidőben való foglalkoztatáshoz és hasonló intézkedésekhez közvetlenül kapcsolódó, meglévő intézkedések kiterjesztésével, amelyek a magyarországi vállalkozások és munkaerő jelentős hányadát érintik. Magyarország a megemelt összegű kiadásokból 113 740 000 EUR-t uniós forrásokból finanszírozott. Magyarország a megemelt összegű közkiadásokból 132 510 542 EUR-t önfinanszírozás útján rendezett.
            
         
         
            
               (10)Az (EU) 2020/672 rendelet 6. cikkének megfelelően a Bizottság konzultált a magyar hatóságokkal, és ellenőrizte a 2021. december 1-jei kérelemben említett, a csökkentett munkaidős foglalkoztatáshoz hasonló intézkedésekhez közvetlenül kapcsolódó tényleges és tervezett kiadások hirtelen és nagymértékű növekedését.
            
            
               (11)Következésképpen pénzügyi támogatást kell nyújtani annak érdekében, hogy Magyarország segítséget kapjon a Covid19-világjárvány okozta súlyos gazdasági zavarok társadalmi-gazdasági hatásainak kezeléséhez. A Bizottságnak – a nemzeti hatóságokkal szoros együttműködésben – meg kell hoznia a részletek és részfolyósítások futamidejére, nagyságára és rendelkezésre bocsátására vonatkozó határozatokat.
            
            
               (12)Magyarországnak és a Bizottságnak ezt a határozatot figyelembe kell vennie az (EU) 2020/672 rendelet 8. cikkének (2) bekezdésében említett hitelmegállapodásban.
            
            
               (13)E határozat nem sértheti a belső piac működésének torzulásaira vonatkozó bármely, különösen a Szerződés 107. és 108. cikke alapján lefolytatandó eljárás eredményét. E határozat nem szünteti meg a tagállamokkal szembeni azon követelményt, hogy a Szerződés 108. cikke alapján értesítsék a Bizottságot a potenciális állami támogatás eseteiről.
            
            
               (14)Magyarországnak rendszeresen tájékoztatnia kell a Bizottságot a tervezett közkiadások végrehajtásáról annak érdekében, hogy a Bizottság fel tudja mérni, hogy Magyarországon milyen mértékben valósultak meg ezek a kiadások.
            
            
               (15)A pénzügyi támogatás nyújtására vonatkozó határozat elfogadása során a Tanács – az egyenlő bánásmód, a szolidaritás, az arányosság és az átláthatóság elvének alkalmazása mellett – figyelembe vette Magyarország meglévő és várható szükségleteit, valamint az (EU) 2020/672 rendelet alapján más tagállamok által már benyújtott vagy benyújtani tervezett pénzügyi támogatás iránti kérelmeket,
            
            
               ELFOGADTA EZT A HATÁROZATOT:
            
            
               1. cikk 
                  Az (EU) 2020/1561 végrehajtási határozat a következőképpen módosul:
            
            
            
               1.A 2. cikk a következőképpen módosul:
            
            
               a)
                     az (1) bekezdés helyébe a következő szöveg lép:
            
            
               „(1) Az Unió Magyarország rendelkezésére bocsát legfeljebb 651 470 000 EUR összegű hitelt. A hitel maximális átlagos futamideje 15 év.”;
            
            
               b)
                     a (4) bekezdés helyébe a következő szöveg lép: 
            
            
               „(4) Az első részletet az (EU) 2020/672 rendelet 8. cikkének (2) bekezdésében előírt hitelmegállapodás hatálybalépésétől függően kell rendelkezésre bocsátani. A további részleteket az említett hitelmegállapodás feltételeivel összhangban, vagy adott esetben az ahhoz fűzött kiegészítés, vagy egy módosított hitelmegállapodás hatálybalépésétől függően kell folyósítani.”;
            
            
            
               2.A 3. cikk helyébe a következő szöveg lép:
            
            
               „3. cikk
            
            
               Magyarország a következő intézkedéseket finanszírozhatja:
            
            
               a)
                     átmeneti támogatás a turisztikai térségekben található szálláshelyek korszerűsítéséhez a meglévő munkaerő megtartása céljából, a szálláshelyek országos fejlesztéséről szóló 2080/2020. Korm. határozat szerint, a kiadásoknak az önfoglalkoztatók és az egyszemélyes társaságok támogatásához kapcsolódó részére;
            
            
               b)
                     átmeneti támogatás az élelmiszer-feldolgozást végző vállalkozások számára a 25/2020. AM rendelet szerint, a kiadásoknak az önfoglalkoztatók és az egyszemélyes társaságok támogatásához kapcsolódó részére;
            
         
         
            
               c)
                     átmeneti támogatás a nem évelő növények termesztése és a növényi szaporítóanyag termesztése ágazatban kertészeti tevékenységet végző vállalkozások számára a 26/2020. AM rendelet szerint, a kiadásoknak az önfoglalkoztatók és az egyszemélyes társaságok támogatásához kapcsolódó részére;
            
            
               d)
                     átmeneti támogatás a haltenyésztéssel foglalkozó vállalkozások számára a 30/2020. AM rendelet szerint, a kiadásoknak az önfoglalkoztatók és az egyszemélyes társaságok támogatásához kapcsolódó részére;
            
            
               e)
                     a veszélyhelyzet időszakában lejárt gyermekgondozási ellátások meghosszabbítása 2020. június 30-ig, az 59/2020. (III. 23.) Korm. rendeletben és a 2020. évi LVIII. törvény 71. §-ában előírtak szerint;
            
            
               f)
                     a munkáltatói társadalombiztosítási járulék felfüggesztése egyes ágazatokban a (módosított) 47/2020. (III. 18.) Korm. rendelet 4. §-ának a) pontjában foglaltak szerint, a kiadásoknak a munkaidőt csökkentő, illetve felfüggesztő, vagy a munkavállalók munkaviszonyát folyamatosan fenntartó vállalkozásokkal kapcsolatosan felmerülő részére, kiterjesztett és módosított formában;
            
            
               g)
                     a munkáltatók mentesítése a szakképzési hozzájárulás fizetési kötelezettsége alól egyes ágazatokban, a (módosított) 47/2020. (III. 18.) Korm. rendelet 4. §-ának a) pontjában foglaltak szerint, a kiadásoknak a munkaidőt csökkentő, illetve felfüggesztő, vagy a munkavállalók munkaviszonyát folyamatosan fenntartó vállalkozásokkal kapcsolatosan felmerülő részére, kiterjesztett és módosított formában;
            
            
               h)
                     a munkáltatók által fizetendő rehabilitációs hozzájárulás mértékének csökkentése egyes ágazatokban a (módosított) 47/2020. (III. 18.) Korm. rendelet 4. §-ának a) pontjában foglaltak szerint, a kiadásoknak a munkaidőt csökkentő, illetve felfüggesztő, vagy a munkavállalók munkaviszonyát folyamatosan fenntartó vállalkozásokkal kapcsolatosan felmerülő részére, kiterjesztett és módosított formában;
            
            
               i)
                     a kisadózó vállalkozások tételes adója (KATA) alóli mentesség kisadózó vállalkozások számára egyes ágazatokban, a (módosított) 47/2020. (III. 18.) Korm. rendelet 5. §-ában foglaltak szerint, a kiadásoknak az önfoglalkoztatók és az egyszemélyes társaságok támogatásához kapcsolódó részére, kiterjesztett és módosított formában;
            
            
               j)
                     a személyi jellegű kifizetések kizárása a kisvállalati adó (KIVA) adóalapjából egyes ágazatokban a (módosított) 47/2020. (III. 18.) Korm. rendeletben foglaltak szerint, a kiadásoknak a munkaidőt csökkentő, illetve felfüggesztő, vagy a munkavállalók munkaviszonyát folyamatosan fenntartó vállalkozásokkal kapcsolatosan felmerülő részére, kiterjesztett és módosított formában;
            
            
               k)
                     egyszeri rendkívüli juttatás az egészségügyi és egészségügyben dolgozók számára a világjárvány idején nyújtott többletmunkájuk elismeréseként, a 275/2020. (VI. 12.) Korm. rendeletben foglaltak szerint;
            
            
               l)
                     az állami tulajdonú vállalatoknál a világjárvány megfékezésére bevezetett különleges intézkedésekkel kapcsolatos költségek;
            
            
               m)
                     a Közbeszerzési és Ellátási Főigazgatóságról (KEF) szóló 250/2014. (X. 2.) Korm. rendelet alapján a világjárvány megfékezésére és az állami tisztviselők személyes egészségének védelmére irányuló különleges intézkedésekkel kapcsolatos költségek;
            
            
               n)
                     az egészségügyi és az egészségügyben dolgozók és a betegek magas szintű védelmét szolgáló kórházi infrastruktúrával és beruházásokkal kapcsolatos költségek, az Operatív Törzs felállításáról szóló 1012/2020. (I. 31.) Korm. határozat szerint;
            
            
               o)
                     a kórházakban és más egészségügyi intézményekben az egészségügyi és az egészségügyben dolgozók magas szintű védelmét szolgáló egyéni védőeszközök és felszerelések közvetlen költségei, az Operatív Törzs felállításáról szóló 1012/2020. (I. 31.) Korm. határozat szerint.
            
            
               p)
                     egyszeri jövedelemtámogatási rendszer az önfoglalkoztatók számára a védintézkedések által érintett ágazatokban azzal a feltétellel, hogy a kedvezményezettek a tevékenységüket a szükségállapot várható megszűnését követő legalább két hónapig fenntartják, a 310/2021. Korm. rendeletben előírtak szerint;
            
            
                
            
            
               3.A 4. cikk helyébe a következő szöveg lép:
            
            
               „4. cikk
            
            
               (1)Magyarország 2021. április 28-ig, majd azt követően hathavonta tájékoztatja a Bizottságot a tervezett közkiadás végrehajtásáról mindaddig, amíg a tervezett közkiadást teljes mértékben végre nem hajtotta.
            
            
               (2)Amennyiben a 3. cikkben említett intézkedések a tervezett közkiadásokon alapulnak, és az (EU) 2020/1561 végrehajtási határozatot módosító végrehajtási határozat tárgyát képezték, Magyarország az említett határozat elfogadásától számított hat hónapon belül, majd azt követően hathavonta tájékoztatja a Bizottságot a tervezett közkiadás végrehajtásáról mindaddig, amíg a tervezett közkiadást teljes mértékben végre nem hajtották.” .
            
            
         
         
            
               2. cikk
            
            
               Ennek a határozatnak Magyarország a címzettje.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        HL L 159., 2020.5.20., 1. o.
               
               
                  
                     (2)
                  
                        A Tanács (EU) 2020/1561 végrehajtási határozata (2020. október 23.) a Covid19-világjárvány miatt felmerülő szükséghelyzeti munkanélküliségi kockázatok mérséklése érdekében az (EU) 2020/672 rendelet alapján Magyarországnak nyújtandó ideiglenes támogatásról (HL L 357., 2020.10.27., 24. o.).
               
               
                  
                     (3)
                  
                        Kihirdetve a Magyar Közlönyben (XI. 10).
               
               
                  
                     (4)
                  
                        Lásd az 571/2020. (XII. 9.) Korm. rendelet 1. §-át, a 638/2020. (XII. 22.) Korm. rendelet 1. §-át, a 105/2021. (III. 3.) Korm. rendelet 1. §-át, a 147/2021. (III. 27.) Korm. rendelet 1. §-át és a 204/2021. (IV. 29.) Korm. rendelet 1. §-át.
               
               
                  
                     (5)
                  
                        A 147/2021. (III. 27.) Korm. rendelet 1. §-a, a 204/2021. (IV. 29.) Korm. rendelet 1. §-a.
               
               
                  
                     (6)
                  
                        310/2021. (VI. 7.) Korm. rendelet az önfoglalkoztatók kompenzációs támogatásáról, a Magyarország által 2021. december 1-jén benyújtott kérelemben foglaltak szerint.